**Lausuntoyhteenveto: Hallituksen esitys eduskunnalle laiksi ammatillisesta koulutuksesta annetun lain muuttamisesta ja siihen liittyviksi laeiksi (lukio- ja ammatillisen koulutuksen lukuvuosimaksut EU/ETA-valtioiden ulkopuolisille ja ammatillisen koulutuksen tilauskoulutus)**

Sisällys

1. **Lausuntokierros ja saadut lausunnot2**
   1. Lausuntoaika ja lausuttavana ollut esitys2
   2. Yleisiä huomioita esitysluonnoksesta2
   3. Esityksen aikataulu ja vaikutusten arviointi3
2. **Ammatillisen koulutuksen ja lukiokoulutuksen tilauskoulutusta koskevat säädösehdotukset3**
   1. Ammatillisen koulutuksen ja lukiokoulutuksen tilauskoulutusta koskevat säädösehdotukset3
   2. Ammatillisen koulutuksen ja lukiokoulutuksen lukuvuosimaksuja koskevat säädösehdotukset 6
3. **Tiedonsaantioikeuksia koskevat säädösehdotukset11**
4. **Rahoituslakia koskevat säädösehdotukset12**
5. **Oppivelvollisuuslakia koskevat säädösehdotukset13**
6. **Muut huomiot13**
7. **Lausuntokierros ja saadut lausunnot**

**1.1 Lausuntoaika ja lausuttavana ollut esitys**

Hallituksen esitysluonnos eduskunnalle laiksi ammatillisesta koulutuksesta annetun lain muuttamisesta ja siihen liittyviksi laeiksi oli lausuntokerroksella 10.6.2025 – 5.8.2025. Lausuntopyyntö lähetettiin keskeisille sidosryhmille. Esitysluonnoksesta annettiin yhteensä 112 lausuntoa. Lausunnon antaneet tahot on lueteltu liitteessä 1. Yksityishenkilöiden lausuntojen osalta (neljä kappaletta) liitteessä ei mainita henkilöiden nimiä.

Esityksessä ehdotetaan muutettavan ammatillisesta koulutuksesta annettua lakia, lukiolakia, lakia opetus- ja kulttuuritoimen rahoituksesta ja oppivelvollisuuslakia.

Lausuntoja pyydettiin antamaan seuraavista otsikoista: Lausunnon keskeinen sisältö, Lausuntonne koski ammatillisen koulutuksen tilauskoulutusta koskevia ehdotuksia, Lausuntonne koskien lukiokoulutuksen tilauskoulutusta koskevia ehdotuksia, Lausuntonne koskien ammatillisen koulutuksen lukuvuosimaksuja koskevia ehdotuksia, Lausuntonne koskien lukiokoulutuksen lukuvuosimaksuja koskevia ehdotuksia, Lausuntonne koskien rahoituslain muutoksia, Lausuntonne koskien oppivelvollisuuslakiin ehdotettavaa muutosta ja Lausuntonne koskien tiedonvaihto-oikeuksia.

**1.2** **Yleisiä huomioita esitysluonnoksesta**

Suuri osa lausunnonantajista totesi pitävänsä hallituksen esitystä ammatillisen tilauskoulutuksen osalta pääpiirteissään kannatettavana. Tilauskoulutuksen avaamista EU- ja ETA-maiden kansalaisille arvioitiin parantavan suomalaisten ja muiden EU- ja ETA-maiden kansalaisten mahdollisuuksia osallistua tilaajan maksamaan koulutukseen. Ehdotuksen arvioitiin myös avaavan Suomessa toimiville työnantajille paremmat mahdollisuudet kehittää henkilöstönsä osaamista tilauskoulutuksen avulla. Yhtiöittämisvelvoitteen poistamista kannatettiin laajasti. Lukiokoulutuksen tilauskoulutuksen muutoksiin suhtauduttiin pääsääntöisesti myönteisesti, sillä niiden katsottiin yhtenäistävän tilauskoulutusta koskevia säännöksiä.

Lukuvuosimaksuja kannatettiin sekä vastustettiin. Usea lausunnonantaja yhtyi ehdotuksen taustalla olevaan huoleen julkisen talouden tilasta yleisesti sekä kuntatalouden tilasta. Useat esitystä kannattaneet tahot tunnistivat tarpeen huolehtia Suomeen alaikäisenä opiskelemaan saapuvien lasten oikeuksista sekä jakoivat huolen lapsiin kohdistuneesta hyväksikäyttöriskistä. Useassa lausunnossa esitettiin huoli osaavan työvoiman saatavuudesta Suomessa tulevaisuudessa. Myös tarve seurata lukuvuosimaksujen vaikutuksia tilanteeseen tuotiin esille. Esitystä vastustivat erityisesti sellaiset koulutuksen järjestäjät, joiden opiskelijoina on kolmansista maista tulleita henkilöitä. Vastustaneissa lausunnoissa esitettiin huoli joidenkin koulutuksen järjestäjien mahdollisuudesta järjestää lukiokoulutusta, koulutusverkon heikentymisestä sekä alueellisten erojen kasvamisesta ja koulutuksen keskittymisestä kasvukeskuksiin. Esitystä vastustivat erityisesti sellaiset koulutuksen järjestäjät, joiden opiskelijoina on kolmansista maista tulleita henkilöitä.

Rahoituslain muutokset liittyvät ehdotuksiin lukuvuosimaksuista ja lukiokoulutuksen tilauskoulutuksesta. Lukuvuosimaksuja vastustaneet tahot vastustivat myös rahoituslain muutoksia.

Oppivelvollisuuslain muutokset liittyvät ehdotukseen lukuvuosimaksuista. Muutoksia pidettiin sekä kannatettavina että niitä vastustettiin.

Tiedonsaantioikeuksia Maahanmuuttoviraston ja toisen asteen koulutuksen järjestäjien välille koskevaa ehdotusta pääasiallisesti kannatettiin. Useat lausunnonantajat pitivät muutosta myönteisenä tai neutraalina.

**1.3 Esityksen aikataulu ja vaikutusten arviointi**

Useissa lausunnoissa otettiin kantaa esityksen aikatauluun ja esityksen laatimisen aikataulua pidettiin tiukkana. Myös lausuntoaika koettiin haasteelliseksi. Esityksen vaikutusten arvioinnin riittävyydestä esitettiin huolta, erityisesti lukuvuosimaksujen käyttöönottamisen osalta. Useassa lausunnossa katsottiin, että säädösmuutosten alueellisia ja järjestäjäkohtaisia vaikutuksia ei ole riittävästi pystytty arvioimaan.

Ehdotetun sääntelyn aikataulua pidettiin useassa lausunnossa liian tiukkana. Esimerkiksi Opetushallitus, Teknologiateollisuus ry ja Sastamalan koulutuskuntayhtymä SASKY pitivät tärkeänä riittävän siirtymäajan käyttämistä, jotta koulutuksen järjestäjät ja yritykset ehtivät sopeuttaa toimintaansa. Lisäksi esimerkiksi Suomen lähilukioyhdisty ry ja Inarin kunta pitivät lausuntoajan ajoittumista kesäkaudelle ongelmallisena. Myös Edunation Oy toi esille esityksen aikataulun olevan tiukka.

Vaikutusten arviointia pidettiin riittämättömänä erityisesti lukuvuosimaksuja koskevalta osalta muutamissa lausunnoissa. Esimerkiksi Suomen yrittäjät ry ja Suomen Ekonomit ry toivat lausunnoissaan esille, että lukuvuosimaksuja koskevassa esityksessä ei ole tehty riittävää vaikutusarviointia suhteessa työvoiman tarpeeseen ja saatavuuteen. Rahoituslain vaikutusten arviointia pidettiin puutteellisena esimerkiksi opetusalan keskusjärjestö OAJ:n lausunnossa.

Muutamat lausunnonantajat esittivät huolensa tiedonsaantioikeuksien laajentamisen suhteesta yksityisyyden suojaan. Lisäksi koulutuksen järjestäjille muutoksista aiheutuvan työmäärän huomioiminen tuotiin muutamissa lausunnoissa esille.

1. **Ammatillisen koulutuksen ja lukiokoulutuksen tilauskoulutusta koskevat säädösehdotukset**

**2.1 Ammatillisen koulutuksen ja lukiokoulutuksen tilauskoulutusta koskevat säädösehdotukset**

Lausunnonantajista enemmistö kannatti ammatillisen koulutuksen tilauskoulutukseen ehdotettuja muutoksia. Ehdotusta kannattavissa lausunnoissa nähtiin, että muutos selkeyttäisi kuntataustaisten koulutuksen järjestäjien asemaa tilauskoulutuksen järjestäjinä. Lisäksi usea lausunnonantaja toi lausunnossaan esille, että muutos avaisi suomalaisille koulutuksen järjestäjille uuden mahdollisuuden koulutusviennille. Lausunnonantajista vähemmistö ilmoitti, ettei kannata ehdotettavia muutoksia. Lisäksi yhtenäistävää lainsäädäntöä toisen asteen koulutusten välillä pidettiin hyvänä. Tilauskoulutuksen muutoksiin kielteisesti suhtautuvat katsoivat, että esitys heikentäisi pienten ja keskisuurten yritysten mahdollisuutta ostaa tilauskoulutusta. Lisäksi koulutuksen järjestäjälle aiheutuvaa taloudellista riskiä pidettiin liiallisena. Pääosa lausunnoista koski ammatillisen koulutuksen tilauskoulutukseen tehtäviä muutoksia.

Useassa lausunnossa katsottiin ehdotuksen selkeyttävän nykyistä sääntelyä. Muutoksen katsotaan myös olevan tehokas keino vastata Suomen osaajatarpeeseen sekä ehkäisevän epäasiallista toimintaa. Opetushallitus katsoo lausunnossaan, että ehdotetut muutokset mahdollistavat Suomen osaajatarpeeseen vastaamisen sekä tukevat yhdenvertaisuutta. Opetushallitus kuitenkin korostaa, että on tärkeä erottaa Suomessa toteutettava tilauskoulutus sekä ulkomailla tapahtuva tutkintovienti. Kuntaliitto katsoo lausunnossaan, että ehdotettu muutos selkeyttää kuntataustaisten koulutuksen ammatillisen koulutuksen järjestäjien asemaa tilauskoulutuksen järjestäjänä. Kuntaliitto ehdottaa, että sääntely tulisi vielä myös lukiolainsäädäntöön. Tampereen Aikuiskoulutussäätiö sr katsoo lausunnossaan, että muutos selkiyttää opiskelijakohtaista asemaa. Lisäksi lausunnossa pidetään kannatettavana, että opiskelijalla on mahdollisuus hakeutua omaehtoisesti vapaan hakeutumisen kautta EU- ja ETA-maiden ulkopuolisille opiskelijoille räätälöityihin koulutuksiin. Saamelaiskäräjät toteavat lausunnossaan, että tilauskoulutuksella on mahdollista vastata alueellisiin osaajatarpeisiin sekä vahvistaa koulutuksen järjestäjien taloudellista kestävyyttä. Myös Maahanmuuttovirasto katsoo lausunnossaan, että ammatillisen koulutuksen tilauskoulutusta koskevien ehtojen täsmentäminen on kannatettavaa opiskelijoiden aseman parantamiseksi. Traffica Oy toi lausunnossaan esille, että muutos lisäisi asiantuntijatyönä tehtävää koulutusvientiä Suomessa, jonka ohella tilauskoulutus helpottaa yritysten vaikeuksia hankkia työvoimaa. Lisäksi lausunnossa pidetään tärkeänä väärinkäytösten ehkäisemiseksi, että lakiin kirjataan vaatimus tilaajan aidosta työvoimatarpeesta.

Sääntelymuutoksen vaikutuksista kilpailuneutraliteettiin ja markkinoiden toimivuuteen otettiin kantaa muutamassa lausunnossa. Työ- ja elinkeinoministeriön korostaa lausunnossaan, että kilpailuneutraliteettia vääristävien etujen poistamiseksi kilpailutilanteessa markkinoilla tapahtuvaa taloudellista toimintaa tulisi harjoittaa yhtiömuodossa ja yhtiöittämisvelvoitteeseen säädettäviin poikkeuksiin tulee suhtautua pidättyvästi. Ministeriö toteaa lausunnossaan kilpailuneutraliteetin kannalta olevan ongelmallista, että kilpailutilanteessa markkinoilla tapahtuu taloudellisen toiminnan harjoittamista muussa kuin yhtiöitetyssä muodossa. Ministeriön mukaan toimijat, jotka eivät voi mennä konkurssiin, hyötyvät markkinoilla toimiessaan saamastaan konkurssisuojasta. Mikäli poikkeuksen säätäminen katsottaisiin välttämättömäksi, poikkeuksen tulee olla tarkasti rajattu sekä hyvin perusteltu. Lausunnossa tuodaan myös esille, että suunniteltua lainsäädäntömuutosta ei ole arvioitu riittävästi valtiontuen kilpailu- ja kauppavaikutuskriteerien valossa. Lisäksi ministeriö pitää lausunnossaan tärkeänä, että EU:n valtiontukisääntöjenmukaisuudesta pyydetään erikseen yritystukineuvottelukunnan lausunto. Myös Kuntaliitto pitää lausunnossaan yritystukineuvottelukunnan lausuntoa tärkeänä.

Kilpailu- ja kuluttajaviraston lausunnossa puolestaan todetaan, että tilauskoulutuksen osalta kilpailutilanteessa markkinoilla tapahtuvassa taloudellisessa toiminnassa tasapuolisuuden turvaaminen tapahtuisi parhaiten harjoittamalla toimintaa yhtiömuodossa. KKV toteaa kuitenkin, että mikäli ammatillisen koulutuksen sääntelyn vuoksi vapaaehtoisten tilauskoulutusten tarjoaminen koulutusten rahoittajille ja koulutusten järjestämisen organisoimiseksi edellyttävät omaa järjestämislupaa tai nimenomaista järjestämisoikeutta, eikä lainsäädäntömuutoksia, joilla mahdollistettaisiin tilauskoulutuksia koskevan järjestämisluvan siirtäminen tai myöntäminen kuntien ja kuntayhtymien tytäryhtiöille pidetä mahdollisena, tulisi ehdotetusta yhtiöittämispoikkeuksesta seuraavat mahdolliset kielteiset kilpailuvaikutukset pyrkiä minimoimaan. KKV toteaa lausunnossaan, että jatkovalmistelussa voi olla tarpeen vielä harkita kuntien ja kuntayhtymien yhtiöittämispoikkeuksen piirissä tuottamien tilauskoulutusten määrän rajoittamista jonkin liikevaihto- tai prosenttiosuusrajan alle.

Muutamissa lausunnoissa tuodaan esille, että EU- ja ETA-maiden ulkopuolinen tilauskoulutus ja tutkintovienti on vaativaa kansainvälistä liiketoimintaa, joka edellyttää sopimusosaamista sekä riskienhallintaa. Lausuntojen mukaan lakiehdotuksen mukaiset muutokset siirtäisivät riskin suoraan koulutuksen järjestäjille. Opetushallitus toteaa lausunnossaan, että vähenevien resurssien myötä ei ole nähtävissä, että koulutuksen järjestäjillä olisi tosiasiasiallista mahdollisuutta tai halukkuutta panostaa EU- ja ETA-maiden ulkopuolelle tapahtuvaan tutkintovientiin ja tilauskoulutukseen. Tutkintovientitoimikunta toi lausunnossaan esille näkemyksen, jonka mukaan kuntien, kuntayhtymien ja koulutuksen järjestäjien sekä kiinnostus että osaaminen koulutus- ja tutkintovientiin vaihtelee. Lisäksi sopimuksiin saattaa lausunnon mukaan liittyä myös merkittävä liiketoimintariski sekä pitkä maksuaika. Lisäksi tutkintovientitoimikunta huomauttaa, että esityksessä on vaikutuksia tarkasteltu pelkästään osaajatuonnin näkökulmasta, eikä vaikutuksissa ole huomioitu yrityksiä, jotka toteuttavat tutkintovientiä tilauskoulutuksena EU- ja ETA-maiden ulkopuolelle. OAJ huomauttaa lausunnossaan, että hallinnollisen työn resurssointi ja osaaminen tulee varmistaa heikentämättä koulutuksen järjestäjän opetus- ja kasvatustehtävää.

Useat esitystä vastustavat lausunnonantajat katsoivat esityksen heikentävät pienten ja keskisuurten yritysten mahdollisuutta ostaa tilauskoulutusta sekä aiheuttavan liiallista taloudellista riskiä koulutuksen järjestäjille. Lisäksi moni ehdotusta vastustanut lausunnonantaja totesi, että ehdotettu muutos olisi ammatillisen koulutuksen osaamisperusteisuuden vuoksi ammatillisen koulutuksen periaatteiden ja ammatillisesta koulutuksesta annetun lain 30 §:n vastainen (tältä osin esityksessä on todettu kyseisen tulkinnan olevan väärä). Esimerkiksi Kirkon Ulkomaanapu toi lausunnossaan esille, että esitys heikentää suomalaisten koulutuksenjärjestäjien ja yritysten toimintamahdollisuuksia ja kilpailukykyä moniin maihin verrattuna. Lausunnossa huomautetaan lisäksi, että vaikutuksia elinkeinoihin ja yrityksiin on tarkasteltu ainoastaan osaajatuonnin näkökulmasta, eikä vaikutuksissa ole huomioitu yrityksiä, jotka toteuttavat tutkintovientiä tilauskoulutuksena EU- ja ETA-maiden ulkopuolelle. Edunation Oy toteaa lausunnossaan, että esityksen perustelut tilaajayhteisön rajaamiselle on esitetty hyvin suppeasti. Lisäksi lausunnossa huomautetaan hyväksyttävän tarkoituksen rajauksesta.

Lisäksi Erilaisten oppijoiden liitto ry toi lausunnossaan esille huolen opiskelijoiden oikeudesta oppimisen ja opiskelun tukeen liittyvien mainintojen puutteesta esitystekstissä.

**2.2 Ammatillisen koulutuksen ja lukiokoulutuksen lukuvuosimaksuja koskevat säädösehdotukset**

Lukuvuosimaksuja koskevaa säädösehdotusta sekä kannatettiin että vastustettiin. Ehdotusta kannattavissa lausunnoissa yhdyttiin ehdotuksen taustalla olevaan huoleen julkisen talouden tilasta sekä kuntatalouden tilasta. Lisäksi usea lausunnonantaja tunnisti tarpeen huolehtia Suomeen alaikäisenä opiskelemaan tulevien lasten oikeuksista ja jakoivat huolen lapsiin kohdistuvasta hyväksikäyttöriskistä. Esitystä vastustavat lausunnonantajat totesivat muun muassa esityksen heikentävän osaavan työvoiman saatavuutta. Lisäksi lausunnoissa tuotiin esille huoli koulutuksen eriarvoistumisesta alueiden välillä sekä koulutuksen keskittymisestä kasvukeskuksiin. Pääosa lausunnoista käsitteli lukiokoulutuksen lukuvuosimaksuja koskevia säännösehdotuksia.

Lukuvuosimaksujen asettamista kannattaneissa lausunnoissa tunnistetaan ehdotuksen taustalla oleva huoli julkisen talouden tilasta. Työ- ja elinkeinoministeriö katsoo lausunnossaan, että julkiseen talouteen kohdistuvien sopeuttamispaineiden näkökulmasta lukuvuosimaksujen periminen EU- ja ETA-maiden ulkopuolelta tulevien korkeakouluopiskelijoiden lisäksi myös toisen asteen opiskelijoilta on perusteltua, vaikka sillä voisi ainakin lyhyellä aikavälillä olla jossain määrin Suomeen tuloa vähentäviä vaikutuksia. Kuntaliitto yhtyy lausunnossaan ehdotuksen taustalla olevaan huoleen julkisen talouden tilasta sekä erityisesti kuntatalouden tilasta, jonka vuoksi Kuntaliitto pitää tarpeellisena sekä pohtia uusia rahoituslähteitä että keventää kuntien velvoitteita. Kuntaliitto toi lausunnossaan esille, että lukuvuosimaksullisten opiskelijoiden poistamisen valtionosuusrahoituksen piiristä arvioidaan vähentävän ammatillisen koulutuksen valtionosuusrahoitusta 10 miljoonaa euroa vuonna 2026 ja 15 miljoonaa euroa vuodesta 2027 lukien. Kuntaliitto korostaa, että vähennys on tehtävä vähentämällä järjestämisluvassa olevia opiskelijavuosien enimmäismääriä vastaavasti kuin valtionosuusrahoitusta pienennetään.

Lisäksi esimerkiksi Sivistysala Sivista ry toi lausunnossaan esille, että kansainvälisten opiskelijoiden määrän kasvussa lukiokoulutuksessa, on tarpeellista uudistaa sääntelyä valtionosuusrahoituksen periaatteiden selkeyttämiseksi. Ammattiosaamisen kehittämisyhdistys AMKE ry toi lausunnossaan esille, että julkisen talouden nykytila edellyttää uusia rahoituslähteitä. Areena-verkoston lausunnossa tunnistetaan kansantaloudellinen näkökulma sekä julkisen talouden haasteet ja siitä syntyvän tarpeen etsiä uusia rahoituslähteitä sekä rajauksia maksuttomaan koulutukseen. Tampereen kaupungin lausunnon mukaan, tilanteessa, jossa julkinen rahoitus on merkittävästi pienenemässä, julkisen rahoituksen kohdentaminen ensisijaisesti Suomessa pysyvästi asuvien kouluttamiseen, on perusteltua.

Ehdotettuja rajauksia lukuvuosimaksujen ulkopuolelle jäävistä pidettiin lausunnoissa laajasti tarkoituksenmukaisena. Työ- ja elinkeinoministeriö katsoo lausunnossaan, että lukuvuosimaksuvelvollisuuden henkilöllinen rajaus on esitysluonnoksessa pääsääntöisesti hyvin perusteltu ja maksullisuuden pääpaino on niissä henkilöissä, jotka tulevat maahan juuri opiskelutarkoituksessa. Myös tilapäisten lupien haltijoiden maksuvelvoitetta voidaan pitää perusteltuna esitetyin rajauksin. Lausunnossa vaikeammin perusteltavana pidetään kuitenkin ratkaisua, jonka mukaan opintojen perusteella maahan tulleiden perheenjäseninä jatkuvan luvan saaneet ovat lukuvuosimaksuvelvollisia, kun taas muilla perusteilla maahan tulleiden perheenjäsenet – ja ylipäätään maassa eri perusteilla jatkuvalla oleskeluluvalla olevat pääsääntöisesti – voivat opiskella maksutta. Valtiovarainministeriö toteaa lausunnossaan muun muassa kannattavansa luonnoksen esitystä siitä, että ammatillisessa koulutuksessa työperusteisella oleskeluluvalla oppisopimuskoulutukseen saapuvat opiskelijat eivät olisi lukuvuosimaksuvelvollisia ja oppisopimuskoulutukseen siirtyvälle lukuvuosimaksut voisivat koulutuksen järjestäjän päätöksen mukaisesti olla jonkin verran alemmat kuin muissa oppimisympäristöissä toteutetussa opetuksessa.

Opetushallitus pitää lausunnossaan hyvänä, että maksullisuus rajataan koskemaan ainoastaan niitä, jota tulevat Suomeen ensikertalaisena tarkoituksenaan opiskelu Suomessa. Opetushallitus pitää myös tärkeänä, että lukuvuosimaksut eivät heikennä kannustavuutta tulla Suomeen opiskelemaan ja työskentelemään. Teknologiateollisuus ry toteaa lausunnossaan, että työperusteisella oleskeluluvalla oppisopimuskoulutukseen tulevat henkilöt jäävät lukuvuosimaksuvelvollisuuden ulkopuolelle. Myös Areena-verkosto pitää lausunnossaan hyvänä esityksen mukaista rajausta opiskelijoista, jotka jäävät lukuvuosimaksuvelvollisuuden ulkopuolelle. Esimerkiksi Espoon kaupunki toteaa lausunnossaan, että ehdotuksessa esitetty linjaus koulutuksen järjestäjän velvollisuudesta periä lukuvuosimaksu sellaiselta koulutukseen hyväksytyltä EU- ja ETA-maiden ulkopuolisen maan kansalaiselta, joka oleskelee maassa opiskeluun perustuvalla oleskeluluvalla, on selkeä ja liittyy perustellusti koulutuksen rahoitusta koskevien haasteiden hallitsemiseen. Myös esimerkiksi Vantaan kaupunki pitää rajauksia kannatettavina.

Esityksen ehdotuksia lukuvuosimaksujen suuruudesta pääasiallisesti kannatettiin tai niistä jätettiin lausumatta. Ammatillisen koulutuksen lukuvuosimaksujen osalta esimerkiksi Opetushallitus ehdottaa pohdittavaksi vaihteluvälien säätämisestä, joiden sisällä koulutuksen järjestäjän lukuvuosimaksu suhteessa keskimääräiseen kustannukseen voidaan perustellusta syystä päättää. Lisäksi Opetushallitus pitää mahdollisesti tarpeellisena säätää asetuksella periaatteista, miten kustannustieto ajantasaistetaan esimerkiksi ammatillisen koulutuksen indeksiin perustuen kullekin varainhoitovuodelle viimeisimmän kustannustiedon perusteella. Lukiokoulutuksen lukuvuosimaksujen osalta Opetushallitus esittää lausunnossaan huolen kilpailuasetelman muodostumisesta esitettyjen lukuvuosimaksujen hinnoitteluperusteen vuoksi. Kuntaliitto piti lausunnossaan hyvänä, että laissa määritellystä lukuvuosimaksun minimistä lukiokoulutuksessa voidaan poiketa siten, että järjestäjän on mahdollista päättää myös korkeammasta lukuvuosimaksusta.

Kuntaliitto kuitenkin pitää jokseenkin ongelmallisena sitä, että lukuvuosimaksun minimitaso määritetään vain yhdeksi kalenterivuodeksi kerrallaan ja huomauttaa, että ennakoitavuuden ja opiskelijan oikeusturvan sekä koulutuksen järjestäjän hinnoittelun kannalta tulisi ehdotusta täydentää lukuvuosimaksun minimitason määrittämisen osalta. Myös Keskuskauppakamari pitää tärkeänä lisätä lukuvuosimaksujen ennakoitavuutta sekä oppilaitosten mahdollisuutta joustamiseen lukuvuosimaksujen suuruuden määrittämissä. Lisäksi Keskuskauppakamari toi lausunnossaan esille täydennysehdotuksen muun muassa opiskelijalle tarjottavan tuen sisältymisestä lukuvuosimaksuihin. Keskuskauppakamari pitää lausunnossaan myös tärkeänä koulutuksen järjestäjän velvoitetta laatia toimintaperiaatteet lukuvuosimaksujen perimisestä, palauttamisesta ja hyvityksistä sekä sitä, että lukuvuosimaksut kattaisivat vähintään koulutuksesta aiheutuvat kustannukset. Myös Areena-verkosto pitää tärkeänä, että opiskelijoilta perittävät lukuvuosimaksut olisivat ennakoitavissa opiskelijoille. Jyväskylän koulutuskuntayhtymä Gradia toi lausunnossaan esille ehdotuksen lukuvuosimaksujen suuruuden määrittämisestä lukiokoulutuksen osalta vähintään kolmeksi vuodeksi kerrallaan opiskelijoiden oikeusturvan parantamiseksi. Ammatillisen koulutuksen osalta Gradia katsoo tärkeäksi, että maksut kattavat vähintään koulutuksen järjestämisestä aiheutuvat kustannukset. Päijät-Hämeen liitto toteaa lausunnossaan, että maksujärjestelmän tulee olla läpinäkyvä, oikeudenmukainen ja hallinnollisesti sujuva.

Myös huoli lapsiin kohdistuvista riskeistä tunnistettiin lausunnoissa laajasti. OAJ toi lausunnossaan esille, että se pitää viime vuosina muotoutunutta ulkomaisten opiskelijoiden yritysmäiseen maahantuontiin liittyvää toimintaa eettisesti arveluttavana. Lisäksi OAJ:n tietojen mukaan opiskelijat tarvitsevat usein huomattavaa tukea ja ohjausta opintojensa tueksi. Ennen kaikkea huolta on herättänyt opiskelijan ohut turvaverkko ja perheen/huoltajien heikot edellytykset tukea opiskelijaa maantieteellisen etäisyyden takia. Pro Lukio ry:n lausunnossa tuodaan esille huoli yksin maahan tulleiden nuorten hyvinvoinnista ja turvallisuudesta. Lausunnossa katsotaan, että opiskeluperusteisesti maassa oleskelevien EU- ja ETA-maiden ulkopuolisten lasten ja nuorten vastuukysymyksiä tulisi arvioida tarkemmin. Suomen Ammattiin Opiskelevien Liitto SAKKI ry:n lausunnossa tunnistetaan esityksessä mainitut haasteet ja ongelmat, kuten tilauskoulutusten maksuvaikeudet ja opiskelijoiden kohonneen riskin altistua hyväksikäytölle tai ihmiskaupan uhreiksi. Myös Suomen Lukiolaisten Liitto SLL toteaa lausunnossaan tunnistavansa esitysluonnoksessa esitetyt lasten oikeuksien rajoittumista koskevat näkemykset ja näkee opiskelijarekrytointia tekevien välittäjätahojen toiminnan ongelmallisena, mutta pitää valitettavana, ettei esitysluonnoksessa ole selvitetty kattavammin erilaisia lainsäädännöllisiä keinoja välittäjätahojen toimintaan liittyvän ongelmallisuuden kitkemiseksi tai lasten oikeuksien turvaamiseksi.

Yhdenvertaisuusvaltuutettu toi lausunnossaan esille, että riskien ja lasten haavoittuvan aseman vuoksi alaikäisten lasten tuottaminen Suomeen lukiokoulutukseen oppilaitosverkoston ylläpitämiseksi ei ole eettisesti kestävä ratkaisu. Lausunnossa todetaan lisäksi, että toisista maanosista yksin lukioon tulleet lapset oleskelevat Suomessa, vieraassa yhteiskunnassa ja kieliympäristössä, ilman huoltajaa tai turvaverkkoa. Ongelmien esiintyessä lasten asema ja tilanne on hyvin hauras.

Lukuvuosimaksujen asettamista vastustavissa lausunnoissa todettiin muun muassa, ettei toimilla saavuteta merkittäviä säästöjä. Esimerkiksi Suomen Ekonomit ry toteaa lausunnossaan, että valtionosuus toisen asteen ulkomaisen opiskelijan tutkinnosta on hyvin pieni kuluerä verrattuna siihen, ettei opiskelija ole syntymästään lähtien aikaansaanut yhteiskunnalle kuluja toisen asteen valmistumiseen asti. Suomen yrittäjät ry toteavat lausunnossaan puolestaan, että lukuvuosimaksullisten opiskelijoiden poistamisella valtionosuusrahoituksen piiristä arvioiden mukaan saadut säästöt ovat vähäisiä verrattuna muutoksen kokonaisvaikutukseen pitkällä aikavälillä. Suomen ammattiin opiskelevien liitto SAKKI ry toi lausunnossaan esille, että ammatillisessa koulutuksessa lukuvuosimaksujen periminen EU- ja ETA-valtioiden ulkopuolelta tulevilta opiskelijoilta voisi johtaa heidän mahdollisuuksiensa osallistua suomalaisiin koulutuksiin heikentymiseen, mikä saattaa vaikuttaa koulutuksen monimuotoisuuteen ja kansainvälisyyteen. Suomen Lukiolaisten Liitto puolestaan huomauttaa, että lukiokoulutuksen osalta lukuvuosimaksut ovat hyvin maltilliseen kansainvälisten opiskelijoiden määrään suhteutettuna järeä toimenpide, joka ei kuitenkaan tuo merkittävä helpotusta julkisen talouden tilanteeseen. Suomen Lähilukioyhdistys ry toi lausunnossaan esille, että koska kansainvälisten lukiolaisten rekrytointiprosessiinkaan ei käytetä verovaroja, Suomelle ainoa menoerä kansainvälisestä EU- ja ETA-maiden ulkopuolisesta lukiolaisesta on sama valtionosuus, joka maksetaan lukiolle kantasuomalaisestakin lukiolaisesta.

Lisäksi lausunnoissa tuotiin esille huoli osaavan työvoiman saatavuudesta. Huoli esitettiin sekä esitystä kannattaneissa että vastustaneissa lausunnoissa. Esimerkiksi Kainuun liitto toteaa lausunnossaan, että esityksen tavoite julkisten varojen käytön hallinnaksi on ristiriidassa talouskasvun mahdollisuuksien kanssa, johon olennaisesti liittyy osaavan työvoiman saatavuus. Toimet, joilla hankaloitetaan opiskelijoiden saatavuutta ammatilliseen koulutukseen tai koulutuksen saavutettavuutta, heikentävät osaajien saamista yrityksiin ja alueille. Kiinteistötyönantajat ry puolestaan toi lausunnossaan esille huolen lukuvuosimaksujen käyttöönoton vaikutuksesta kiinteistöpalvelualan työvoiman saatavuuteen, joka olisi erityisen haitallista alalle, jolle osaavan työvoiman vaje on jatkuva elinkeinotoimintaa ja ammattimaisten palvelujen tuottamista rajoittava tekijä. Itä-Lapin kuntayhtymän lausunnossa todetaan, että Itä-Lapissa alueen kasvuhakuisten yritysten työvoimatarpeet ovat erityisesti kansainvälisten opiskelijoiden varassa ja usea kansainvälinen opiskelija työskentelee opintojensa ohella osa-aikaisina työntekijöinä kaupan ja matkailun alalla. Järviseudun koulutuskuntayhtymä toteaa lausunnossaan, että EU- ja ETA-maiden ulkopuolelta tulevien opiskelijoiden osalta ei ole tehty riittävää vaikuttavuusarviointia suhteessa työvoiman tarpeeseen ja saatavuuteen tulevina vuosina, joka olisi ensiarvoisen tärkeää, kun Suomessa on jo nyt kohtaanto-ongelmia ja pulaa osaavasta työvoimasta. Alajärven kaupunki toi lausunnossa puolestaan esille, että Suomen demografiset tekijät, esimerkiksi syntyvyyden aleneminen ja väestön ikääntyminen, edellyttävät työ- ja opiskeluperäisen maahanmuuton lisäämistä entisestään, jotta eläköitymisen aiheuttama työvoimapula pystytään ratkaisemaan. Usein ammatillisten oppilaitosten kautta saadaan opiskeluperäistä työvoimaa juuri aloille joihin suomalaisilla nuorilla ei ole kiinnostusta. Lukuvuosimaksujen nähdään lausunnossa heikentävän Suomen mahdollisuuksia kilpailla osaavasta työvoimasta esimerkiksi Ruotsin kanssa. Inarin kunnan lausunnossa tuodaan esille, että lukion ja ammatillisen koulutuksen suomenkielisen tai ruotsinkielisen opetuksen läpi käyneillä perustutkinto-opiskelijoilla on tutkimusten mukaan hyvä vaste paikallisiin työvoimatarpeisiin, ja sitä kautta on todettava, että sillä voidaan lisätä työvoiman saatavuutta. Lausunnossa todetaan lisäksi, että Inarin kunta ei näe järkeväksi, että työvoimapulan kynnyksellä kansalliskielillä opiskeleville toisen asteen opiskelijoille asetetaan lukuvuosimaksuja.

Usea lausunnonantaja esitti myös huolensa koulutuksen alueellisen eriarvoisuuden kasvamisesta, vaikutuksista pieniin koulutuksen järjestäjiin sekä vaikutuksesta kouluverkkoon. Kuntaliitto toi lausunnossaan esille, että lukioverkossa tapahtuvat muutokset vaikuttavat pienemmissä kunnissa yleensä myös perusopetukseen ja sen järjestämismahdollisuuksiin, sillä lukiokoulutuksessa on useimpien koulutuksen järjestäjien tapauksessa vahva yhteys perusopetukseen muun muassa yhteisen henkilöstön ja tilojen osalta. Kainuun liitto toteaa lausunnossaan, että lukiokoulutuksen järjestämisen haasteet alueilla, joissa nuorisoikäluokat ovat pieniä, ovat merkittäviä ja lakiluonnoksen toteutuessa ajaudutaan hankalimmillaan tilanteeseen, joka haastaa kansalaisten sivistyksellisten oikeuksien yhtäläistä toteutumista koko maan alueella. Esimerkiksi Kokemäen kaupunki toi lausunnossaan esille huolen kunnan mahdollisuuksien ylläpitää omaa lukiotoimintaa heikkenevät, mikäli opiskelijamäärät vähenevät ja rahoitus supistuu. Lausunnossa todetaan lisäksi, että on vaikea arvioida lukuvuosimaksujen taloudellisia vaikutuksia, mutta voidaan perustellusti olettaa, että ne vähentäisivät kiinnostusta hakeutua suomenkieliseen lukiokoulutukseen erityisesti pienempiin kuntiin. Myös esimerkiksi Rantasalmen kunta toi lausunnossaan esille huolen kunnan mahdollisuudesta tarjota lukiopalvelua omassa kunnassaan. Lisäksi lausunnossa tuotiin esille huoli perusopetuksen laadun ja lukiokoulutuksen saavutettavuuden välillä, sillä Rantasalmella kaikilla lukion opettajilla on yhtenäisvirka ja suurimmalla osalla peruskoulun aineenopettajista on opetusta myös lukiossa. Kiteen kaupungin lausunnossa katsotaan, että ehdotuksessa ei ole riittävästi selvitetty pienenevien lukioiden vaikutuksia lukioikäisten sivistyksellisiin oikeuksiin, sillä lukiolaisten määrän pudotessa lukioilla on entistä pienemmät mahdollisuudet järjestää kattavaa ja monipuolista opetustarjontaa. Savukosken kunnan lausunnossa tuodaan esille, että lukioverkoston säilyminen koko maan kattavana on keskeinen tavoite. Lausunnossa todetaan lisäksi, että pienissä kunnissa, lukioiden merkitys on paitsi koulutuksellinen, myös aluekehityksellinen ja yhteisöllinen. Lukiot tukevat perusopetuksen järjestämistä ja varmistavat opettajien saatavuutta paikkakunnalla. Rautalammin lukio toi lausunnossaan myös esille, että pienissä kunnissa lukio ja perusopetus toimivat usein yhteisillä resursseilla, jolloin samoja opettajia ja tiloja hyödynnetään molemmilla asteilla. Kansainväliset opiskelijat auttavat säilyttämään lukion opiskelijamäärät riittävinä, mikä turvaa myös perusopetuksen pätevien opettajien saatavuuden. Lausunnossa tuodaan esille huoli, että mikäli maksullisuus vähentää opiskelijoita, voivat seuraukset heijastua koko paikalliseen koulutusverkkoon.

Työ- ja elinkeinoministeriö sekä Sallan kunta toivat lausunnoissaan esille tarpeen arvioida esitystä yhdistelmälupadirektiivin (2011/98/EU) vaatimusten näkökulmasta. Työ- ja elinkeinoministeri toteaa lausunnossaan, että esityksessä on huomioitava ns. yhdistelmälupadirektiivin sääntely kolmansista maista tulevien työntekijöiden yhdenvertaisesta kohtelusta, joka voi estää lukuvuosimaksujen perimisen lukiokoulutuksesta muilta kuin opiskelun perusteella oleskeluluvan saaneilta. Työ- ja elinkeinoministeriö osallistuu näiden oman hallinnonalansa sääntelyyn liittyvien muutosten sisällyttämiseen esitysluonnokseen osana työryhmän jatkovalmistelua.

Osassa lausunnoista kiinnitettiin huomiota siirtymäsäännöksen puuttumisesta lukuvuosimaksuihin siirtymisessä, ja tämän vuoksi on epäselvää, keitä kaikkia lukuvuosimaksuvelvollisuus koskee. Esimerkiksi Sallan kunta toi lausunnossaan esille, että oikeudellisen ennakoitavuuden ja yleisesti oikeusvarmuuden kannalta olisi toivottavaa, että tästä säädettäisiin lain tasolla esimerkiksi lain voimaantulo- ja siirtymäsäännöksissä.

Ylioppilastutkintolautakunta ja OAJ toivat lausunnoissaan esille, että esityksessä ei oteta kantaa lukuvuosimaksuvelvollisuuden vaikutusta ylioppilastutkintomaksuihin. Ylioppilastutkintolautakunta toi lausunnossaan esille, että lukukausimaksuvelvollisuustiedon tuominen osaksi Opetushallituksen opiskelijarekistereitä on välttämätöntä oppivelvollisuuden ja maksuttoman toisen asteen toteuttamiseen tarvittavien tietojen kannalta.

Opetushallitus totesi lausunnossaan, että vaikka oppilaitokset vastaavat itse lukuvuosimaksuvelvollisuuden tarkistamisesta ja hoitamisesta, ne tarvitsevat tukea mm. maksuvelvollisuuden tarkistamiseen liittyvissä asioissa. Korkeakoulupuolella on ollut toiminnassa lukuvuosimaksuvelvollisuuden tarkistamiseen liittyvä LUVE-verkosto. Samankaltaisia tukirakenteita voisi olla hyödyllistä miettiä myös toiselle asteelle.

Lisäksi joissakin lausunnoissa ehdotettiin hakemusmaksun käyttöönottoa, jos lukuvuosimaksuista huolimatta hakemusmäärät pysyvät korkealla. Esimerkiksi Helsingin kaupunki sekä Pro Lukio ry pitivät lausunnoissaan tärkeänä, että koulutuksen järjestäjille mahdollistetaan hakemusmaksun asettaminen lukuvuosimaksullisille hakijoille. Tampereen kaupunki kannattaa hakemusmaksujen käyttöönottoa ja toi lausunnossaan esille, että korkeakouluissa hakemusmaksun käyttöönotto on hillinnyt ko. hakeutujien määrä. Lausunnossa todetaan lisäksi, että jos toisella asteella ei otettaisi käyttöön lukuvuosimaksuja, on ennakoitavissa, että hakeutujaruuhka siirtyy korkeakouluista toiselle asteelle. Tämä aiheuttaa koulutuksen järjestäjille turhaa ylimääräistä työtä ja samalla hidastaa asianmukaisten hakeutumisprosessien läpimenoa.

Lukuvuosimaksujen sijaan osassa lausunnoista ehdotettiin lukuvuosimaksuvelvolliselle tarjottavaa mahdollisuutta vähentää lukuvuosimaksut verotuksessa myöhemmin työllistyttyään Suomessa. Esimerkiksi AMKE esittää lausunnossaan, että lukuvuosimaksuja maksaneille ja tutkintonsa suorittaneille opiskelijoille luotaisiin kannustin jäädä Suomeen töihin maksujen vähentämisoikeudella verotuksessa valmistumisensa jälkeen.

Lisäksi joissakin lausunnoissa ehdotettiin lukuvuosimaksujen sijaan useamman vuoden työvelvollisuuden asettamista kolmansien maiden kansalaisille koulutusta vastaan. Suomen Yrittäjien lausunnossa esitetään, että lukuvuosimaksujen sijaan heille voitaisiin asettaa esimerkiksi useamman vuoden työvelvollisuus Suomessa koulutusta vastaan, jolloin myös hyvin toteutetun kotoutuksen seurauksena he jäisivät maahan. Mikäli tutkinnon suorittaneet haluaisivat lähteä maasta ennen ajan täyttymistä, silloin he joutuisivat maksamaan koulutuksensa jälkikäteen.

Myös korkeakouluissa käytössä olevan stipendijärjestelmän perustamista toiselle asteelle ehdotettiin. OAJ esittää lausunnossaan, että EU- ja ETA-maiden ulkopuolelta tuleville opiskelijoille suunnattujen maksujen tulee olla kohtuullisia. Lisäksi niihin on luotava valtakunnallinen maksuvapautus- tai stipendirakenne kaikille maksulliseen koulutukseen osallistuville tietyin sosioekonomisin tai humanitäärisin perustein. Myös STTK ry:n lausunnossa esitetään lukuvuosimaksujen kielteisten vaikutusten vähentäminen edellyttäisi toimivia stipendijärjestelyitä.

Joissakin lausunnoissa ehdotettiin lukuvuosimaksun rajaamista vain englannin kielellä järjestettävään koulutukseen. Esimerkiksi Suomen Yrittäjien lausunnossa esitetään, että toisen asteen koulutuksen maksullisuutta olisi syytä painottaa englanninkieliseen koulutukseen kuten muissa maissa, mutta suomen- ja ruotsinkielinen koulutus säilyttää maksuttomana kattavampien selvitysten valmistumiseen asti. Lausunnon mukaan tämä malli vastaisi niin Saksan kuin Ranskan käytäntöä ja vastaisi Suomen alue- ja työvoimapoliittisiin tarpeisiin.

1. **Tiedonsaantioikeuksia koskevat säädösehdotukset**

Ehdotettua muutosta tiedonsaantioikeuksiin Maahanmuuttoviraston ja toisen asteen koulutuksen järjestäjien välille pääasiallisesti kannatettiin tai siihen suhtauduttiin neutraalisti. Maahanmuuttoviraston lausunnossa tiedonsaantioikeuksien lisäämistä toisen asteen koulutuksen järjestäjille pidetään kannatettavina. Lausunnossa todetaan, että tiedonsaantioikeudet olisivat tällöin linjassa korkeakouluille yliopistolakiin ja ammattikorkeakoululakiin säädettyjen tiedonsaantioikeuksien kanssa tilanteissa, kun oppilaitokset arvioivat EU- ja ETA-maiden ulkopuolelta opiskelemaan tulevan tai opiskelemaan hakevan lukuvuosimaksuvelvollisuutta. Opetushallitus pitää lausunnossaan tärkeänä tavoitetta laajentaa koulutuksen järjestäjien tiedonsaantioikeutta EU/ETA-valtioiden ulkopuolelta tulevien henkilöiden oleskelupien tilanteesta ja perusteista. Myös koulutuksen järjestäjille tuleva velvollisuus ilmoittaa Maahanmuuttovirastolle epäillyistä väärinkäytöksistä nähdään myönteisenä. Suomen Ammattikoulutuksen Johtajat SAJO ry pitää lausunnossaan kannatettavana tiedonsaantioikeutta Maahanmuuttoviraston ja koulutuksenjärjestäjien välillä ja pitää muutosta oikeasuuntaisena. Lausunnossa todetaan myös, että tiedonsaanti- ja tiedonvaihto-oikeuden tulisi olla merkittävästi laajempia, jolloin pystyttäisiin ehkäisemään paremmin laitonta maahanmuuttoa. Myös Edunation Oy pitää lausunnossaan hyvänä esityksiä, jotka tosiasiallisesti lisäävät tiedonvaihdon sujuvuutta kaikkien ulkomaisten opiskelijoiden asioissa.

SAKKI ry toi lausunnossaan esille huolensa lakimuutoksesta, jossa koulutuksen järjestäjillä olisi oikeus saada tietoja hakijan, opiskelijan ja hänen perheenkokoajansa oleskelulupatiedoista sekä mahdollisuus luovuttaa tietoja Maahanmuuttovirastolle oma-aloitteisesti. Tiedonsaantioikeuksien laajentaminen herättää huolta opiskelijoiden yksityisyydensuojasta ja tietoturvasta. Lausunnossa esitetään myös huoli tietojen väärinkäytöstä tai vuotamisen riskistä, jos tietojen käsittelyä ei valvota tarkasti, sillä opiskelijoiden ja heidän perheidensä henkilökohtaiset tiedot ovat arkaluonteisia.

1. **Rahoituslakia koskevat säädösehdotukset**

Lausuntopalaute muutosehdotuksista oli sekä myönteistä että kielteistä. Muutoksia vastustivat yleensä samat tahot, jotka vastustavat lukuvuosimaksuja ja lukiokoulutuksen tilauskoulutusta koskevia ehdotuksia. OAJ toi lausunnossaan esille, että muutokset rahoituslakiin ovat linjassa lukuvuosimaksujärjestelmän kanssa, mutta muutos vaatisi kuitenkin siirtymäajan sekä tukea koulutuksen järjestäjille, tuen tarpeessa olisivat erityisesti sellaiset koulutuksen järjestäjät, jotka ovat investoineet kansainväliseen koulutukseen. Tampereen kaupungin lausunnossa rahoituslain muutoksia pidetään perusteltuina ja välttämättöminä, mikäli esitys lukuvuosimaksuista toteutuu. Päijät-Hämeen liitto pitää lausunnossaan perusteltuna, että lukuvuosimaksulliset opiskelijat eivät ole mukana valtionosuusrahoituksen perusteena. Myös Keskuskauppakamari pitää rahoituslain muutoksia kannatettavia, sillä se rajaa tilauskoulutuksen kautta opiskelemaan tulleet pois laskentaperusteista ja samoin rajaa heidät valtionosuusrahoituksen ulkopuolelle.

SLL toteaa lausunnossaan, että mikäli esitys lukuvuosimaksuista toteutuu, SLL pitää esitystä rahoituksen perusteena olevan opiskelijamäärän laskennan muuttamisesta loogisena. SASKY koulutuskuntayhtymä huomauttaa lausunnossaan, etteivät rahoituslain muutokset saa vaikuttaa koulutuksen järjestäjiin haitallisesti tai toimintaa rajoittavasti, koska järjestävät ko. koulutusta ja ovat toimineet lain mukaisesti.

Esimerkiksi Suomen Yrittäjät ry toi lausunnossaan esille, että Euroopan talousalueen valtioiden ulkopuolelta tulevat opiskelijat on säilytettävä valtionosuusrahoituksen piirissä, jotta Suomeen saadaan koulutettua lisää osaavaa työvoimaa. Lisäksi koska ammatillisen koulutuksen rahoitusperusteet muuttuvat 1.1.2026 alkaen, ei tämän lisäksi ole tarvetta uusille muutoksille 1.8.2026 alkaen. Lausunnossa kahden merkittävän rahoituslain muutokset arvioidaan aiheuttavan koulutuksen järjestäjille vaikeuksia ennakoida riittävästi toimintaansa. Suomen Ekonomien lausunnossa esitetään, että Euroopan talousalueen ulkopuolelta tulevat opiskelijat säilytetään valtionosuusrahoituksen piirissä, jotta Suomeen saadaan lisää koulutettua osaavaa työvoimaa ja luotua talouskasvulle nykyistä vahvempi näkymä.

1. **Oppivelvollisuuslakia koskevat säädösehdotukset**

Oppivelvollisuuslain muutokset liittyvät ehdotukseen lukuvuosimaksuista. Lausuntopalaute muutoksista oli sekä myönteistä että kielteistä. Muutoksia vastustivat sellaiset tahot, jotka vastustivat myös lukuvuosimaksuja.

Esimerkiksi Helsingin kaupunki pitää lausunnossaan esitettyä muutosta lukuvuosimaksujen kannalta perusteltuna. AMKE ry huomauttaa lausunnossaan, että oppivelvollisuuden määrittely esityksen mukaan olisi koulutuksen järjestäjille monimutkaista ja vaatisi kansalaisuus-, oleskelulupa- ja lukuvuosimaksutietojen opiskelijakohtaista tarkastelua. Oppivelvollisuuden määrittelyn tulee perustua oppivelvollisuuslakiin ja sen tulee olla niin yksiselitteistä, että myös huoltajat voivat selvittää lapsensa oppivelvollisuutta valvontavastuun näkökulmasta. OAJ toi lausunnossaan esille, että vaikka esitys on periaatteessa johdonmukainen suhteessa maksullisuuden tavoitteisiin, voi se johtaa tilanteisiin, joissa osa nuorista jää ilman sivistyksellisten oikeuksiensa suojaa. Lausunnossa tuodaan esille tarve kansalliselle linjaukselle, joka varmistaa lasten ja nuorten koulutuksellisen yhdenvertaisuuden, kun pohditaan ulkomailta Suomeen tulleiden oppivelvollisten koulutusta ja sen maksullisuutta/maksuttomuutta. Tampereen kaupungin lausunnossa todetaan, että oppivelvollisuuden määrittelyn tulee perustua oppivelvollisuuslakiin ja olla niin yksiselitteinen, että huoltajilla on mahdollisuus itse selvittää, onko lapsi oppivelvollinen vai ei, koska huoltajalla on oppivelvollisuuden suorittamisen valvontavastuu. Lausunnossa todetaan, että lakiesityksen perusteella oppivelvollisuuden ja koulutuksen maksuttomuuden määräytyminen vaatii vielä täsmentämistä.

Kauhavan kaupunki toi lausunnossaan esille, että kaikkien alaikäisten opiskelijoiden tulee kuulua kotikunnasta riippumatta oppivelvollisuuslain soveltamisalaan. Lisäksi lausunnossa todetaan, ettei koulutuksen järjestäjien työmäärää saa lisätä erilaisilla velvoitteilla opiskelijan velvoitteiden selvittämisestä, koska tästä aiheutuu tarve lisäresurssoinnille. Rautalammin lukion lausunnossa todetaan muutoksen olevan ongelmallinen. Lausunnossa todetaan oppivelvollisuusjärjestelmä olevan suunniteltu takaamaan maksuton toisen asteen koulutus kaikille Suomessa asuville nuorille. Lisäksi lausunnossa tuodaan esille, että kansainväliset opiskelijat ovat usein jo käyneet suomalaista perusopetusta tai valmistavaa koulutusta; maksullisuuden käyttöönotto kesken koulutuspolun rikkoisi oikeutettua odotusta ja vaikeuttaisi kotoutumista.

1. **Muut huomiot**

Vammaisfoorumi ry toi lausunnossaan esille, ettei esityksellä ole arvioitu vammaisvaikutuksia liankaan. Vammaisfoorumi myös huomauttaa vammaisten opiskelijoiden oikeuksista. Vammaisilla opiskelijoilla tulee olla yhdenvertainen mahdollisuus osallistua koulutukseen kaikilla koulutustasoilla. Vammaisfoorumi huomauttaa lausunnossaan erityisesti, että koulutusta koskevaa lainsäädäntöä muutettaessa on otettava huomioon YK:n vammaisyleissopimus. Oikeudet perustuvat niin YK:n yleissopimukseen vammaisten henkilöiden oikeuksista, perustuslakiin ja yhdenvertaisuuslakiin kuin lukiolakiin ja ammatillisen koulutuksen lakiin.

Tilastokeskus kiinnitti lausunnossaan huomiota siihen, että lukiokoulutuksessa ja ammatillisessa koulutuksessa maksettavien lukukausimaksujen määrästä olisi lukukausimaksujen toteutuessa saatavissa tietoa jonkin valtakunnallisen tietojärjestelmän kautta (esim. OPH:n Koski-palvelu tai Valtiokonttorin kuntien ja hyvinvointialueiden taloustietopalvelu Tutkihallintoa.fi). Lukukausimaksujen kokonaismäärästä tarvitaan tietoja mm. EU:n koulutustilastoasetuksen edellyttämään kansainväliseen koulutustilastoraportointiin (Komission asetus (EU) N:o 912/2013). Tilauskoulutuksen osalta tarvittaisiin tietoja tilauskoulutuksen kokonaiskustannuksista ja kustannusten rahoittajatahosta (julkinen, yksityinen, kansainvälinen).

Liite 1

Lausunnon jättäneet tahot

1. AEL-Amiedu Oy, Taitotalo
2. Alajärven kaupunki
3. Alavuden kaupunki
4. Ammattikorkeakoulujen rehtorineuvosto Arene ry
5. Ammattiosaamisen kehittämisyhdistys AMKE ry
6. Areena-verkosto
7. Edunation Oy
8. Elinkeinoelämän keskusliitto EK
9. Elinkeinoelämän Oppilaitokset EOL ry
10. Erilaisten oppijoiden liitto ry
11. Espoon kaupunki
12. Espoon seudun koulutuskuntayhtymä Omnia
13. Evijärven kunta
14. Finlands svenska lärarförbund FSL
15. Haapaveden kaupunki
16. Heinolan kaupunki
17. Helsingin kaupunki, kasvatuksen ja koulutuksen toimiala
18. Helsingin seudun kauppakamari
19. Iisalmen kaupunki
20. Inarin kunta
21. Itä-Lapin kuntayhtymä
22. Jyväskylän koulutuskuntayhtymä Gradia
23. Jyväskylän yliopisto
24. Järvi-Pohjanmaan yrityspalvelu Oy
25. Järviseudun koulutuskuntayhtymä
26. Kainuun liitto
27. Kankaanpään kaupunki
28. Kauhajoen kaupunki
29. Kauhavan kaupunki
30. Kemijärven kaupunki
31. Keskuskauppakamari
32. Kiinteistötyönantajat ry
33. Kilpailu- ja kuluttajavirasto
34. Kirkkopalvelut ry / STEP-koulutus
35. Kirkon Ulkomaanapu
36. Kiteen kaupunki
37. Kiuruveden kaupunki
38. Kokemäen kaupunki, sivistysosasto
39. Kristiinankaupungin kaupunki - Kristinestads stad
40. Kuusamon kaupunki
41. Lapin yrittäjät ry
42. Lappeenrannan kaupunki, opetustoimi
43. Lieksan kaupunki
44. Liikenne- ja viestintäministeriö
45. Lohjan kaupunki
46. Länsirannikon koulutus Oy WinNova
47. Maa- ja metsätalousministeriö
48. Maahanmuuttovirasto
49. Yksityishenkilö
50. Yksityishenkilö
51. OAJ
52. Oikeusministeriö
53. Opetushallitus
54. Opetushallitus, tutkintovientitoimikunta
55. Oulun kaupunki
56. Pohjois-Savon liitto
57. Posion kunta
58. Pro Lukio ry
59. Puolangan kunta
60. Päijät-Hämeen liitto
61. Rantasalmen kunta
62. Rastor-instituutti ry
63. Rautalammin kunta
64. Rautalammin lukio
65. Rautavaaran kunta
66. Saamelaiskäräjät
67. Sallan kunta
68. SASKY koulutuskuntayhtymä
69. Savon koulutuskuntayhtymä
70. Savukosken kunta
71. Yksityishenkilö
72. Sisäministeriö
73. Sivistysala ry
74. Sonkajärven kunta
75. STTK ry
76. Sulkavan kunta
77. Suomen Ammattiin Opiskelevien Liitto - Sakki ry
78. Suomen Ammattikoulutuksen Johtajat SAJO ry
79. Suomen Ekonomit ry
80. Suomen Kansanopistoyhdistys - Finlands Folkhögskolförening ry
81. Suomen Kuntaliitto ry
82. Suomen Lukiolaisten Liitto
83. Suomen Lähilukioyhdistys ry
84. Suomen opinto-ohjaajat ry
85. Suomen Oppisopimusosaajat ry
86. Suomen yliopistojen rehtorineuvosto UNIFI ry
87. Suomen Yrittäjät ry
88. Sysmän kunta
89. Tampereen Aikuiskoulutussäätiö sr
90. Tampereen kaupunki
91. Tehy ry
92. Teknologiateollisuus ry
93. Tilastokeskus
94. Traffica Oy
95. Turun ja Kaarinan seurakuntayhtymä
96. Turun kaupunki
97. Työ- ja elinkeinoministeriö
98. Vaasan kaupunki/Vamia
99. Valtiovarainministeriö
100. Vammaisfoorumi ry
101. Vantaan kaupunki
102. Vesannon kunta
103. Viitasaaren kaupunki
104. Vimpelin kunta
105. Yhdenvertaisuusvaltuutettu
106. Yksityishenkilö
107. Yksityiskoulujen Liitto ry
108. Ylioppilastutkintolautakunta
109. Ylitornion yhteiskoulun lukio
110. Ylä-Savon koulutuskuntayhtymä
111. Ympäristöministeriö
112. Ålands landskapsregering